《和刘公艺暮春有感韵》
明代·张以宁

醉梦还家醒未归，起寻坠萼惜流辉。
静闻白蚁如牛斗，闲看青虫化蝶飞。
日转渐长添篆缕，雨来忽冷觅罗衣。
却思翠竹清溪路，曛黑儿童候竹扉。

作者简介：(1301—1370)元明间福建古田人，字志道，学者称翠屏先生。元泰定中，以《春秋》举进士，由黄岩判官进六合知县，坐事免官，滞留江淮十年。后官至翰林侍读学士。明师克元都，复授侍讲学士。洪武三年出使安南，死于返程途中。有《春王正月考》、《翠屏集》。